CELEX: 32014R0457
Language: sk
Date: 2014-04-29 00:00:00
Title: Vykonávacie nariadenie Komisie (EÚ) č. 457/2014 z  29. apríla 2014 o zatriedení určitého tovaru do kombinovanej nomenklatúry

6.5.2014   
            
            
               SK
            
            
               Úradný vestník Európskej únie
            
            
               L 133/35
            
         VYKONÁVACIE NARIADENIE KOMISIE (EÚ) č. 457/2014
   z 29. apríla 2014
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení vydanej v súvislosti s tovarom, na ktorý sa vzťahuje toto nariadenie, ktorá nie je v súlade s týmto nariadením, mohol na túto informáciu aj naďalej odvolávať počas určitého obdobia podľa článku 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov od nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 29. apríla 2014
      
         
            Za Komisiu
         
         
            v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Digitálny elektronický prístroj s jedným vstupom typu High-Definition Multimedia Interface (HDMI) a s ôsmimi výstupmi typu HDMI (takzvaný aktívny splitter HDMI) v schránke s rozmermi približne 12 × 6 × 2 cm.
                              Podporuje protokol širokopásmovej ochrany digitálneho obsahu (High-bandwidth Digital Content Protection – HDCP) a je dodávaný s 5 V DC.
                              Prístroj sa používa na simultánne rozdelenie (bez straty kvality) jedného vstupného signálu HDMI na osem výstupných signálov HDMI s rovnakými technickými charakteristickými vlastnosťami ako má pôvodný vstupný signál.
                              Umožňuje súčasne priviesť signál HDMI prichádzajúci z jedného zdroja, napríklad zo set-top boxu (SSTB), do niekoľkých prístrojov (napríklad do televíznych prijímačov).
                           
                        
               
                  8543 70 90
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8543, 8543 70 a 8543 70 90.
                  Splitter HDMI nie je prístroj na zapájanie a spájanie elektrických obvodov ani panel na rozvod elektriny, keďže rozdeľuje jeden vstupný signál na osem výstupných signálov a simultánne spracúva protokoly HDCP. Zatriedenie do položky 8536 ako rozvodné skrine alebo do položky 8537 ako rozvádzače, rozvodné panely, ovládacie (dispečerské) stoly, pulty, skrine a ostatné základne, vybavené dvoma alebo viacerými zariadeniami položky 8535 alebo 8536, na rozvod elektriny, je preto vylúčené.
                  Keďže ide o prístroj s individuálnou funkciou, na ktorú sa nevzťahuje konkrétnejšie položka kapitoly 85, má sa preto zatriediť pod číselný znak KN 8543 70 90 ako elektrický prístroj s individuálnou funkciou inde nešpecifikovaný ani nezahrnutý v rámci kapitoly 85.
               
            
                  
                              2.
                           
                           
                              Digitálny elektronický prístroj so štyrmi vstupmi typu High-Definition Multimedia Interface (HDMI), s jedným výstupom typu HDMI a s tlačidlom na voľbu vstupu (takzvaný aktívny prepínač HDMI).
                              Je v ňom zabudovaný zosilňovač na opakované generovanie slabých signálov, 4 diódy LED na indikáciu zvoleného vstupu a je napájaný 5 V DC.
                              Prístroj podporuje celú škálu 1080p video signálov s prenosom dát do 2,5 Gbps a s protokolom širokopásmovej ochrany digitálneho obsahu (High-bandwidth Digital Content Protection – HDCP).
                              Prístroj sa používa na selekciu jedného vstupu HDMI na pripojenie k výstupu HDMI. Umožňuje pripojiť selekciu signálov HDMI prichádzajúcich z viacerých zdrojov (napríklad DVD prehrávač, set-top box) k jednému prístroju, napríklad k televíznemu prijímaču.
                           
                        
               
                  8543 70 90
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8543, 8543 70 a 8543 70 90.
                  Prepínač HDMI nie je prístroj na spínanie elektrických obvodov ani na rozvod elektriny, lebo prepína (selektuje) jeden zo vstupov HDMI na pripojenie k výstupu HDMI a súčasne zosilňuje signál a spracúva protokoly HDCP. Zatriedenie do položky 8536 ako prepínače, vypínače a spínače alebo do položky 8537 ako rozvádzače, rozvodné panely, ovládacie (dispečerské) stoly, pulty, skrine a ostatné základne, vybavené dvoma alebo viacerými zariadeniami položky 8535 alebo 8536, na rozvod elektriny, je preto vylúčené.
                  Keďže ide o prístroj s individuálnou funkciou, na ktorú sa nevzťahuje konkrétnejšie položka kapitoly 85, má sa preto zatriediť pod číselný znak KN 8543 70 90 ako elektrický prístroj s individuálnou funkciou inde nešpecifikovaný ani nezahrnutý v rámci kapitoly 85.
               
            
                  
                              3.
                           
                           
                              Prístroj so štyrmi vstupmi typu High-Definition Multimedia Interface (HDMI) a s jedným výstupom typu HDMI (takzvaný pasívny prepínač HDMI) v schránke s rozmermi približne 18 × 12 × 3 cm.
                              Je v ňom zabudovaný takzvaný viacpolohový tlačidlový prepínač so štyrmi tlačidlami (na každý vstup jeden), ktoré sú k sebe pevne pripojené. Pri voľbe jedného zo vstupov sú ostatné automaticky vypnuté.
                              Prístroj sa používa na selekciu jedného vstupu HDMI na pripojenie k výstupu HDMI, a to stlačením jedného z tlačidiel. Umožňuje pripojiť selekciu signálov HDMI prichádzajúcich z viacerých zdrojov (napríklad DVD prehrávač, set-top box) k jednému prístroju, napríklad k televíznemu prijímaču.
                           
                        
               
                  8536 50 80
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8536, 8536 50 a 8536 50 80.
                  V prístroji je zabudovaný iba jeden prepínač na pripojenie naraz iba jedného vstupu k výstupu, nie je to panel na rozvod elektriny. Zatriedenie do položky 8537 ako rozvádzače, rozvodné panely, ovládacie (dispečerské) stoly, pulty, skrine a ostatné základne, vybavené dvoma alebo viacerými zariadeniami položky 8535 alebo 8536, na elektrické riadenie alebo na rozvod elektriny, je preto vylúčené.
                  Keďže prístroj iba prepína, čo je individuálna elektrická funkcia uvedená v položke v kapitole 85, má sa preto zatriediť pod číselný znak KN 8536 50 80 ako ostatné prepínače, vypínače a spínače.